b'\n_START_ARTICLE_\nHokusaj\n_START_SECTION_\n\xc5\xbdivljenjepis\n_START_PARAGRAPH_\nHokusaj, je bil rojen v obrtni\xc5\xa1ko dru\xc5\xbeino v okraju Kacu\xc5\xa1ika, Edo, njegovo rojstno ime pa je bilo Tokitar\xc5\x8d. Njegov o\xc4\x8de je bil najverjetneje izdelovalec zrcal za \xc5\xa1oguna, Ise Nakad\xc5\xbeima. O\xc4\x8de ga ni nikoli priznal za naslednika, kar je vzbudilo sume biografov, da je bila Hokusajeva mati le prile\xc5\xbenica njegovega o\xc4\x8deta. \xc5\xbde v mladosti se je za\xc4\x8del ukvarjati z lesorezom, pri osemnajstih letih pa se je zaposlil v delavnici Kacukave \xc5\xa0un\xc5\xa1\xc5\x8dja. Leta 1779 je predstavil svoja prva umetni\xc5\xa1ka dela, leta 1785 pa je moral zapustiti delavnico, ker se ni dr\xc5\xbeal umetni\xc5\xa1kih na\xc4\x8del svojega mojstra. Ve\xc4\x8dino svojega \xc5\xbeivljenja se je le ste\xc5\xbeka pre\xc5\xbeivljal, kasneje pa se je pre\xc5\xbeivljal s prodajo svojih umetni\xc5\xa1kih del. Kljub temu je proti konci svojega \xc5\xbeivljenja zase dejal, da je ponosni kmet._NEWLINE_Ker je velikokrat osvojil nove tehnike, izbiral nove motive ali spremenil slog slikanja, je ob tem velikokrat zamenjal tudi svoje ime. Sicer je bilo to tedaj obi\xc4\x8dajno obna\xc5\xa1anje japonskih umetnikov, a izstopa predvsem po \xc5\xa1tevilu imen. Tako se je preimenoval preko tridesetkrat. Hokusai je ves \xc4\x8das slikal povsem razli\xc4\x8dne stvari, njegova radovednost je bila izjemna, ustvarjal je v razli\xc4\x8dnih tehnikah, od barvnih lesorezov do slikanja na svilo. Tudi \xc5\xbeanri in motivi so bili raznovrstni: slikal je podobe japonskih lepotic za bogate naro\xc4\x8dnike, plakate slavnih igralcev, ki so jih navadni me\xc5\xa1\xc4\x8dani, kot danes najstniki, radi lepili na stene, opremljal je knji\xc5\xbene zbirke znanih pesnikov, oblikoval dragocen papir za zavijanje daril in slikal za\xc5\xbeelene in zelo eksplicitne eroti\xc4\x8dne albume oziroma \xc5\xa1unge, ki so jih takrat na Japonskem kupovali mo\xc5\xa1ki in \xc5\xbeenske. Ena njegovih najbolj slavnih tovrstnih slik ima naslov Sanje ribi\xc4\x8deve \xc5\xbeene, nekateri ji re\xc4\x8dejo tudi Potaplja\xc4\x8dica biserov in hobotnica._NEWLINE_Uveljavil se je predvsem zaradi velike zmo\xc5\xbenosti samopromocije in velikih ob\xc5\xa1irnih del kot tudi minimalnih in nenavadnih izdelkov. Ker se je uveljavil pod imenom IItsu v poznem obdobju svojega ustvarjanja, je bil pomembna in nenavadna figura za preu\xc4\x8devanje umetnosti, ki je lahko ponudila v eni osebi tako mango (v resnici le zbirka skic in ne strip) kot mno\xc5\xbeico ilustracij, slikarij, lesorezov, slikanja na svilo...'